google/wiki40b huggingface dataset:
בבטן הלוויתן

תוכן הספר

האוסף כולל שלושה מאמרים. הראשון שבהם, "בבטן הלוויתן" (Inside the Whale) הוא סקירה מעמיקה של התפתחות הספרות האנגלית והפוליטיקה של השמאל באנגליה עד סוף שנות ה-30 של המאה ה-20, עם צאת ספרו השערורייתי של הנרי מילר, "חוג הסרטן". מאמר זה הופיע בעברית גם באוסף המאמרים "מתחת לאף שלך" (דביר 2005).
המאמר השני בספר הוא מאמר ביקורת של אורוול הנקרא צ'ארלס דיקנס, ובו בוחן אורוול לעומק את מקומו של דיקנס בתרבות ובספרות האנגלית ואת העמדות הפוליטיות המתבטאות בספריו.
המאמר השלישי "שבועונים לנוער" (Boys Weeklies) הוא ניתוח, חדשני לזמנו, של מקומם של שבועונים כאלה בתרבות הפופולרית.
סטאר אלייאנס

סטאר אלייאנס (באנגלית: Star Alliance) היא ברית חברות תעופה שנוסדה ב-14 במאי 1997. הברית היא הגדולה בעולם וכוללת 27 חברות תעופה, ומפעילה 21,200 טיסות מדי יום ל-1,172 יעדים ב-181 ארצות. ברשות חברות התעופה החברות בברית כ-4,025 מטוסים המטיסים יותר מ-627 מיליון נוסעים בשנה. 
בשנת 2017 זכתה סטאר אלייאנס בתואר ברית החברות הטובה ביותר. 
אף שכבר בשנת 1993, קודם להקמת הברית, פעלו חברות KLM ההולנדית ונורת'ווסט האמריקאית בדרך של ברית חברות-תעופה (והיו אף מקרים דומים קודם לכן), הייתה הקמת הברית לאבן דרך בתולדות התעופה האזרחית, בעיקר בשל היקפה הגדול. הקמת הברית הובילה להקמתן של שתי בריתות נוספות בהיקפים דומים, SkyTeam ו-Oneworld, ויחד עם סטאר אלייאנס הן חולשות על יותר מ-56% מהיקפה של התעופה האזרחית בעולם. 
שיתוף הפעולה ההדוק בין חברות הברית העלה חששות למדיניות אנטי תחרותית, והאיחוד האירופי ערך חקירה בעניינה של הברית, כשהוא מתייחס אליה כאל מיזוג תאגידים לכל דבר. היו שטענו כי אם הפיקוח הממשלתי אכן יתרכך, חברות הברית יתאחדו לתאגיד אחד.
עקיבא קורניצר

הרב עקיבא קורניצר (תקצ"ט, 1839 –  י"א בטבת תרנ"ב, ינואר 1892) היה רבה של קראקא, ממלא מקום חותנו ודודו הרב שמעון סופר.

תולדותיו

נולד במטרסדורף,  בנם של הרב אליהו קורניצר וגיטל, בתו של החתם סופר. למד אצל הרב אהרן זינגר ממטרסדורף, בעל ה"תפארת אהרן", ואצל הרב אברהם בורנשטיין מסוכטשוב בעל ה"אבני נזר". כמו כן למד אצל דודו הרב אברהם שמואל בנימין סופר, בעל "הכתב סופר", בפרשבורג.
בשנת תרכ"ג (1863) נישא לרייזל, בת דודו הרב שמעון סופר מקראקא. בי"ז בטבת תרמ"א, ביום הברית של בנו יוסף נחמיה, נפטרה אשתו.
לאחר פטירת חותנו, בשנת תרמ"ג (1883), ניטש מאבק על הרבנות בקראקא. חלק מיהודי העיר, בעיקר מבני הקהילה החסידית, בחרו ברב עקיבא קורניצר. חלק אחר בחרו ברב חיים אריה הורביץ.
הרב קורניצר כיהן כרבה של קראקא במשך תשע שנים, עד מותו בשנת תרנ"ב (1892), והוא בן חמישים ושלוש. במשך שלושים ושלוש שנים נותרה משרת הרבנות פנויה, ובשנת תרפ"ה (1925) התמנה תחתיו בנו הרב יוסף נחמיה קורניצר.
בתו שרה נישאה לרב מנחם מנדל שניאורסון, בנו של האדמו"ר רבי שמואל שניאורסון מליובאוויטש.
OpenView Internet Services

OpenView Internet Services הוא כלי ניטור של חברת HP שמטרתו להציג את מצב המערכות המחשוביות של הארגון.
הכלי בנוי על תשתית Webית - כלומר, כדי להשתמש במערכת יש להשתמש בדפדפן. מערכת ה-OVIS דואגת "לדגום" את המערכות בארגון אחת לזמן קבוע, ולהציג את מצבן.
המסך החשוב ביותר בתוכנה הוא מסך ה-Status. במסך זה מופיעה רשימה של המערכות ומצבן כ-"Available" (בצבע ירוק) כאשר המערכת נגישה, או "Unavailable" (בצבע אדום) כאשר המערכת אינה נגישה. בדיקת המערכות בזמן אמת מאפשרת הזעקת אנשי מקצוע לטיפול בתקלה באופן מיידי, בלא להמתין לתלונות משתמשים או נפילת מערכות אחרות.
מערכת ה OVIS "מתממשקת" עם מערכות אחרות של HP: ה OVO וה NNM. OpenView
אפרים סנה

קורות חייו

אפרים סנה נולד בתל אביב והוא בנו של משה סנה, שהיה ראש המטה הארצי של ההגנה וחבר כנסת מטעם מפ"ם ומק"י. למד בבית חינוך לילדי עובדים ובתיכון עירוני א'.

פעילותו הפוליטית

לאחר שחרורו מהשירות הסדיר בצה"ל ב-1964, היה פעיל במפלגה הקומוניסטית הישראלית וסייע בתחום הארגון בבחירות לכנסת השישית ב-1965. בדצמבר 1987, עם שחרורו משירות הקבע, הצטרף למפלגת העבודה ושאף להתמודד לכנסת כבר בבחירות של שנת 1988 אולם הדבר נמנע ממנו על ידי אנשי המפלגה שלא שיבצו אותו ברשימה בטענה שהוא חסר וותק מספיק כחבר מפלגה. בשנים 1988-1994 ביצע שליחויות מדיניות, בעיקר מול ההנהגה הפלסטינית מאש"ף.
תמך ביצחק רבין בהתמודדותו על ראשות מפלגת העבודה בשנת 1992 ועמד בראש מטה ההסברה שלו בבחירות המקדימות. באותה שנה נבחר לכנסת, וכיהן ברציפות עד מאי 2008. בשנת 1994 התמנה לשר הבריאות במקומו של חיים רמון, היה לרופא הראשון שכיהן בתפקיד זה, וכיהן בו עד לאחר הבחירות ב-1996. במהלך כהונתו היה אחראי על הבראת קופת חולים כללית ממשבר שכמעט הוביל לקריסתה. הוא העביר את חוק ביטוח בריאות ממלכתי שהבטיח לראשונה כי כל אזרחי ישראל יהינו מביטוח בריאות מקיף ומלא ודאג ליישומו. אחרי כישלונו של שמעון פרס מול בנימין נתניהו, התמודד על ראשות מפלגת העבודה מול אהוד ברק, יוסי ביילין, עוזי ברעם ושלמה בן עמי, וקיבל את מספר הקולות הנמוך ביותר, 5% מהקולות בלבד. הפרשנים תיארו אותו כמי שלא הצליח להתגבר על תדמיתו האפורה.
בשנת 1999 התמנה לסגן שר הביטחון, ובשנת 2001 מונה לשר התחבורה בממשלת האחדות הלאומית, וכיהן בתפקיד זה עד לפרישת מפלגתו מהקואליציה ב-2 בנובמבר 2002, במהלך כהונתו הוכנה תוכנית החומש של רכבת ישראל.
בלט בהתנגדותו ליציאה מדרום לבנון, אם כי השלים עימה בעקבות החלטתו של ראש הממשלה. 
ב-2005, בעקבות התמנותו של ח"כ איתן כבל לתפקיד מזכ"ל מפלגת העבודה, מונה אפרים סנה לתפקיד יו"ר סיעת העבודה בכנסת.
ב-30 באוקטובר 2006 אישרה הממשלה את מינויו של סנה בשנית לתפקיד סגן שר הביטחון, במקביל לצירוף אביגדור ליברמן לממשלה. ח"כ יורם מרציאנו מונה ליו"ר סיעת העבודה במקום סנה. עם פרוץ מלחמת לבנון השנייה התנדב לשירות מילואים בגבול הצפון כרופא בחטיבת הצנחנים. לאחר המלחמה, בעקבות הטיפול הלקוי בעורף, הקים את רשות החירום הלאומית ובמהלך כהונתו עבד על שיפור היחסים עם הרשות הפלסטינית. ב-18 ביוני 2007, עם כניסת אהוד ברק לתפקיד שר הביטחון במקום עמיר פרץ, חדל סנה מלכהן כסגן שר. הוא לא מונה לתפקיד בשנית, והוחלף במתן וילנאי, ככל הנראה על רקע יחסיו העכורים עם ברק והעובדה שתמך בעמיר פרץ בהתמודדות לתפקיד יו"ר המפלגה.
ב-25 במאי 2008 הודיע על פרישה ממפלגת העבודה ומהכנסת, על מנת להקים מפלגה בהנהגתו שתיקרא "ישראל חזקה". לדבריו אז, "למפלגת העבודה אין כוח להיחלץ מן המשבר שהיא נתונה בו וגם ליו"ר ברק יש חלק בכך. המערכת הפוליטית איבדה את אמון הציבור ויש לקום לאנשים חדשים". יממה לאחר מכן הניח על שולחנה של יושבת ראש הכנסת, דליה איציק מכתב התפטרות. בבחירות לכנסת השמונה עשרה קיבלה רשימתו 6,722 קולות ולא עברה את אחוז החסימה.
אפרים סנה גר בהרצליה, נשוי ואב לשתיים.
אל-איתיחאד (מועצה מקומית)

מיקום

אל-איתיחאד ממוקמת 12.5 ק"מ צפונית מערבית לרמאללה. אל-איתיחאד גובלת בכובאר ובאל-זיתונה ממזרח, דיר אבו משעל, דיר ניזאם ועאבוד מצפון, שבטין ודיר קדיס ממערב, ראס כרכר, ח'רבת'א בני חרית, אל-זיתונה, ואל-ג'ניה מדרום.

לאחר 1967

41.2% מקרקעות אל-איתיחאד מוגדרים כשטח B, ואילו 58.8% הנותרים מוגדרים כשטח C. ישראל הפקיעה 858 דונם מאל-איתיחאד לבניית 4 יישובים ישראליים: נחליאל, נעלה, טלמון וחלמיש.
ניל ג'ונסטון

ראשית חייו

לאחר סיום לימודיו התיכוניים בחר ג'ונסטון ללמוד באוניברסיטת המדינה של אוהיו, בה כיכב במדי קבוצות הכדורסל והבייסבול.
לאחר לימודיו באוניברסיטה, המשיך ג'ונסטון ושיחק בייסבול במיינור ליג במשך כשנתיים וחצי.

קריירה ככדורסלן

בשנת 1951 חתם ג'ונסטון על חוזה בקבוצת פילדלפיה ווריורס. בעונת הבכורה שלו, עונת 1951/1952, שותף ג'ונסטון ב-15.5 דקות בלבד למשחק, בהן תרם 6.0 נקודות כמחליפו של אד מיקן. בעונתו השנייה בליגה חלו שינויים משמעותיים בקבוצה. פול אריזין, הקלעי המצטיין וקוטף הריבאונדים המוביל של הקבוצה, גויס לחיל הנחתים האמריקני בזמן מלחמת קוריאה, ומיקן נמכר באמצע השנה לאינדיאנפוליס אולימפיאנס. 
עם עזיבתו של אריזין, הפך ג'ונסטון לשחקן המוביל של הקבוצה. הוא היה למלך הסלים של ה-NBA עם 1,564 נקודות, ולקוטף הריבאונדים המצטיין של קבוצתו עם 976 לאורך העונה. הוא נבחר לראשונה בקריירה להשתתף במשחק האולסטאר של ה-NBA ולחמישיית העונה הראשונה, אך פילדלפיה סיימה את העונה עם 12 ניצחונות בלבד מול 57 הפסדים, והייתה לקבוצה בעלת המאזן הגרוע ביותר בליגה. ג'ונסטון המשיך והיה למלך הסלים של ליגת ה-NBA גם בשנתיים הבאות, כשבעונת 1954/1955, על אף שובו של אריזין לקבוצה, היה גם למלך הריבאונדים של הליגה עם 1,085 כדורים חוזרים לאורך העונה; אולם פילדלפיה המשיכה והייתה לאחת הקבוצות החלשות בליגה, ולא הצליחה להעפיל לפלייאוף כל אותן השנים. 
בעונת 1955/1956 שב אריזין לכושר המשחק שאפיין אותו, וחזר להיות הקלעי המוביל של פילדלפיה. ג'ונסטון, שהמשיך ותרם באותה העונה 22.1 נקודות למשחק, שלישי בליגה אחרי אריזין ובוב פטיט, סייע לקבוצתו לסיים את העונה במאזן הטוב ביותר בליגה,

לאחר פרישתו ממשחק

לקראת עונת 1959/1960 בחרה פילדלפיה ווריורס את וילט צ'מברליין בדראפט ה-NBA על מנת שיחליף את ג'ונסטון שסבל מפציעות רבות בברכיו. אדי גוטליב, בעליה של הקבוצה, ריחם על ג'ונסטון שאיבד את פרנסתו, ומינה אותו למאמנה של הקבוצה. 
בשנת 1966 מונה לעוזר המאמן בקבוצת הכדורסל של אוניברסיטת וייק פורסט תחת ג'ק מקלוסקי, ובהמשך הקריירה אימן גם את פיטסבורג רנס מליגת ה-NBL.
ב-28 בספטמבר 1978, בעת משחק כדורסל בטקסס נפטר ג'ונסטון מהתקף לב.
בשנת 1990 נבחר להיכל התהילה של הכדורסל.
חברת מרבי השכלה

חברת מרבי השכלה (או חברת מפיצי השכלה) בישראל בארץ רוסיה (ראשי התיבות OPE) הייתה אגודה יהודית שפעלה במזרח אירופה במחצית השנייה של המאה ה-19. היא הוקמה ב-1863 בסנט פטרבורג ביוזמת הנדבנים היהודים ממשפחת גינזבורג, יוסף גינצבורג היה יו"ר האגודה עד 1878 ובשנים 1878 עד 1909 יושב ראש האגודה היה הוראצי גינצבורג. משפחת גינזבורג היו המממנים העיקרים לפעילות האגודה. מטרתה המוצהרת הייתה לקדם את הפצת ההשכלה והידיעות המדעיות והכלליות בקרב כלל הציבור היהודי.
המזכיר הראשון של האגודה (במונחי ימינו - המנכ"ל) היה יהודה לייב גורדון.
בראשיתה המשיכה חברת מרבי השכלה את הקו המשכילי הראשון המתמקד בהשכלה עברית, אולם במהלך השנים החלה להתמקד יותר ויותר בהשכלה לועזית, בעיקר ברוסית. עם הופעתן של רוחות לאומיות-יהודיות בין משכילים, בלטה העובדה כי חברת מרבי השכלה הייתה למעשה אגודתם של משכילים אקולטוריסטיים, או 'מתבוללים' תרבותיים – וזאת בשונה מאלה שחפצו לטפח השכלה יהודית ולאומית.
יהודה לייב פינסקר היה חבר באגודה. אירועים אנטישמיים ברוסיה בראשית שנות ה-70 של המאה ה-19 גרמו לו להתפרץ בזעם ולנטוש בהפגנתיות את חברת מרבי השכלה, בטענה כי בעוד היהודים נרדפים ברוסיה, עסוקה החברה הזו במגדל השן המנותק.
אחרי מהפכת אוקטובר (1917) עברה חברת מפיצי השכלה לריגה שבלטביה. החברה תמכה בגימנסיון העברי, אשר פעל עד לכיבוש לטביה על ידי ברית המועצות בשנת 1940.
שם מלכותי

שם מלכותי הוא שם רשמי בשימוש מלכים ואפיפיורים בזמן כהונתם, שעשוי להיות שונה מהשם שהוענק להם בלידתם.

מלכים

בעת העתיקה ידוע על שושלות של מלכים שלכולם היה אותו שם. כגון פרעה מלך מצרים, ואבימלך מלך פלשתים. גם בין מלכי יהודה מסופר על מספר מלכים (כגון צדקיה ויהויקים) שמלכו תחת שם שונה משמם.
מאז ימי הביניים נהגו מלכים לבחור לעצמם שם מלכות השונה משמם, כאשר בתקופות מסוימות נהגו המלכים לבחור באותו שם לאורך מספר דורות, כאשר ההבדל היחיד היה במספר הסידורי שלהם (למשל ג'ורג' הראשון, השני, השלישי והרביעי שמלכו בבריטניה).

אפיפיורים

כאשר נבחר אפיפיור חדש, הוא נשאל על ידי ראש הגוף הבוחר, באיזה שם ירצה להיקרא. האפיפיור הנבחר בוחר בשם בו ייקרא מאותו רגע ואילך. אז יוצאת ההכרזה "הבמוס פאפאם" (לטינית: יש לנו אפיפיור), בו מוכרז שמו הישן והחדש של האפיפיור.

בריטניה

בשלושה מקרים בולטים בחרו מלכי הממלכה המאוחדת בשם שאינו שמם הפרטי הראשון; למעשה, העובדה שבני משפחת המלוכה נוהגים לתת מספר שמות פרטיים לצאצאיהם, מעמידה בפני השליט החדש מספר אפשרויות לבחירת שם מלכותי:
המלכה ויקטוריה נולדה בשם אלכסנדרינה ויקטוריה, אך כבר בצעירותה נודעה בשם הנסיכה ויקטוריה. בנה, הנסיך אלברט אדוארד, בחר (כאימו, בשעתה) בשם אדוארד השביעי כאשר עלה לכס המלוכה בשנת 1901. זאת בניגוד לרצונה של אמו, שביקשה שימלוך תחת שם כפול, לזכר אביו, הנסיך אלברט. נראה שגם סיבות אישיות (של הבעת עצמאות) הביאו אותו להחלטה זו.
שלושים וחמש שנה לאחר מכן, עלה הנסיך אדוארד אלברט כריסטיאן ג'ורג אנדרו פטריק דייוויד (נכדו של אדוארד השביעי) לכס המלכות. הוא בחר לשלוט בשם אדוארד השמיני, אף על פי שבני משפחתו כינו אותו דווקא בשמו האחרון, דייוויד. לאחר שוויתר על כסאו, החליט אחיו שמלך במקומו, הנסיך אלברט פרדריק ארתור ג'ורג', למלוך תחת השם ג'ורג' השישי כדי להראות יציבות והמשכיות, בהמשך לאביו ג'ורג' החמישי.
בכל זאת, רוב מלכי בריטניה בחרו למלוך תחת שמם הפרטי הראשון. כאשר עלתה הנסיכה אליזבת לכס המלוכה בשנת 1952, היא נשאלה תחת איזה שם תרצה למלוך. היא ענתה "השם שלי, אלא מה?". שמה המלא, בו הוטבלה, הוא אליזבת אלכסנדרה מרי - על שם שלוש המלכות שקדמו לה.
המלכה אכן הוכתרה כאליזבת השנייה, אך עם זאת, התואר "השנייה" עורר מחלוקת בסקוטלנד, אשר לא הייתה בשליטת בריטניה בתקופת שלטונה של אליזבת הראשונה, ובראשית כהונתה הוגשה תביעה משפטית כנגד המדינה, בדרישה שלא לכנותה "אליזבת השנייה" בסקוטלנד, בטענה שכפייה זו פוגעת בהסכמי האיחוד של המדינות, אך זו נדחתה. הדברים הגיעו לידי כך שתיבות דואר ברחבי סקוטלנד, הנושאות את ראשי התיבות הלטיניים של שמה, הושחתו ושונו לסמל את שמה כאליזבת הראשונה. כפתרון נקודתי למחאה זו, מוטבע כיום רק סמל הכתר על גבי תיבות הדואר בסקוטלנד. בפתיחת הפרלמנט הסקוטי בשנת 1999 התייחס היו"ר התורן, דייוויד סטיל, לנוכחותה באומרו: "לא רק מלכת הממלכה המאוחדת היישובה בינינו, אלא אליזבת מלכת הסקוטים במובן ההיסטורי והחוקתי...".
בעבר פורסם כי הנסיך צ'ארלס, הנסיך מוויילס, ששמו המלא הוא צ'ארלס פיליפ ארתור ג'ורג', מתכוון למלוך תחת השם ג'ורג' השביעי, כזכר לסבו וכיוון שהמלכים צ'ארלס הראשון וצ'ארלס השני לא היו מוצלחים ופופולריים במיוחד.
דגל ניופאונדלנד ולברדור

הטריקולור של ניופאונדלנד

בין השנים 1840 ו-1931 דגל ניופאונדלנד היה טריקולור בצבעים ירוק, לבן וורוד. מקורו בעיר סיינט ג'ונס בשנת 1840 והוא עוצב על ידי הבישוף הקתולי של ניופאונדלנד - מיקל אנתוני פלמינג. הדגל מסמל את המסורות של הקהילות הקתולית והפרוטסטנטית להתחרות אחת לשנה במשיכת גזרי עצים - הפרוטסטנטים סימנו את העצים שלהם בצבע ורוד, בעוד שהאירים הקתולים סימנו את העצים שהם משכו בירוק.
על מנת למנוע חיכוכים בין הקהילות התערב הבישוף והציע שלפרובינציה יהיה דגל אחד משותף בו הוורוד והירוק מופרדים על ידי צבע לבן שמסמל את השלום.
הוורוד מסמל את בית טיודור הבריטי, והירוק את פטריק הקדוש, הקדוש המגן על אירלנד. הלבן מסמל את אנדרו הקדוש - הקדוש המגן על סקוטלנד.

דגל הממלכה המאוחדת

בשנת 1931 אימצה פרובינציית ניופאונדלנד את דגל הממלכה המאוחדת.

דגל ניופאונדלנד הצרפתית (דגל טֶרְנֶב)

דגל הפדרציה של דוברי הצרפתית של ניופאונדלנד (טרנב - Terre-Neuve) מתבסס על דגל שלושת הצבעים של צרפת, ובו שלושה צבעים:
כחול לבן ואדום. על הדגל שני מפרשים כאשר על העליון זרד ועל התחתון פרח המצוירים בשחור.
המפרשים מייצגים את ארץ הבסקים ואת חבל ברטאן שבצרפת ואת הדייגים הצרפתיים שהגיעו לאזור זה בשנת 1504 והתיישבו בו.
הצהוב לקוח מהכוכב של דגל אקדיה והזרד הוא סמל לברדור.

דגל לברדור

דגל זה אומץ בשנת 1949. הלבן מסמל את השלג, הכחול מסמל את הים, הנהרות והאוקיינוס, שהדייג בהם מהווה את עיקר כלכלתה של לברדור.
הירוק מסמל את היבשה. 
הזרד מסמל את העבר והעתיק. הענפים הקצרים מסמלים את קשיי העבר והענפים הארוכים מסמלים את התקווה לעתיד. שלושת הענפים הנמצאים בקצה הזרד מסמלים את שלושת העמים שמתגוררים בלברדור: האינו, האינואיט והלבנים. שלושתם יוצאים מענף אחד - המסמל שכל בני האדם שווים.
אברהם יששכר בער רבינוביץ

אברהם יששכר בֵּר (יידיש: בער) רבינוביץ (תר"ג - תרנ"ב, 1843–1892), האדמו"ר השני לשושלת חסידות ראדומסק.
נולד בעיר ראדומסק שבפולין. לאחר פטירת אביו, שלמה הכהן רבינוביץ' ("התפארת שלמה"), נתמנה לאדמו"ר. ספרו "חסד לאברהם" שהינו ספר מקיף ויסודי במשנת החסידות הפך עם השנים לאחד הספרים הנחשבים בתולדות החסידות. נודע בענותנותו וצניעותו, הצטיין ברדיפת השלום.
"הן באה אלי השמועה מרה ורעה אשר עשתה לה כנפים כי נשקעה השמש בצהרים ונלקח אל השמים כ"ק הרה"צ המפורסם גדול בתורה גלי' לדרעי' ואזהיר נהורא, רבים שתו מים חיים מבארו, ויאתו לאורו ע"ה פ"ה איש החסד והאמת מנה בן מנה החסיד שבכהונה מו"ה אברהם יששכר הכהן שדעתו יפה בשלש עשרה נפה זצללה"ה מראדומסק. שמעתי ותרגז בטני מאשר זה מלפני שבעה שבועות בערך בהיותי בקארלסבד, זכיתי להתבשם קצת מתורתו ולראות בנועם יראתו וצדקתו, ונחקק במורשי לבבי עד לאחת, וקיוויתי לבקר היכלו לשבוע נחת, ועתה אהה! פתאום נלקח מאתנו לדאבון לבנו..."
— דברי הספד שכתב האדמו"ר חיים אלעזר שפירא ממונקאטש, נדפסו בספר "מאמר זיכרון הצדיקים"
לאחר הסתלקותו ב י"ג באלול תרנ"ב, נקרא בנו, האדמו"ר יחזקאל רבינוביץ למלא את מקומו. רבי יחזקאל רצה שאחיו הצעיר רבי יעקב יוסף ישמש כממשיך אך האחרון התנגד. לבסוף הוכרע העניין על ידי רבי יחזקאל שרגא הלברשטאם משינאווא.
פרס אובי

היסטוריה

יוזם הפרס היה אדווין (אד) פאנצ'ר, המוציא לאור של העיתון "וילג' ווייס", שטיפל בצד הכספי והעסקי של הפרויקט. הפרס מוענק משנת 1956. בראשית דרכו, רק הפקות של אוף-ברודוויי היו זכאיות להגיש מועמדות. החל משנת 1964, מתקבלות גם מועמדויות מטעם הפקות של אוף-אוף-ברודוויי.
למעט החריגים של פרס על מפעל חיים ופרס למחזה האמריקאי החדש הטוב ביותר, אין קטגוריות קבועות, ומרבית הזוכים מקבלים פרסים בקטגוריה ייחודית וחד-פעמית המוקדשת להם ולהופעתם (דוגמה לקטגוריה כזאת: גלן קלוז על הופעתה במחזה "חייו המיוחדים של אלברט נובס"). כפועל יוצא מכך ובניגוד למקובל בפרסים מסוג זה, אין הכרזה מוקדמת על מועמדים בכל קטגוריה, אלא הכרזה על הזוכים בלבד. פרסים שניתנו בעבר היו על משחק, בימוי, הפקה, עיצוב, ציון לשבח מיוחד ועל הצלחה מתמשכת. לא בכל קטגוריה מוענק פרס מדי שנה. "וילג' ווייס" מחלק מדי שנה גם מענקי אובי לקבוצות תיאטרון נבחרות, בסך כולל של 10,000 דולר. בנוסף, מחולק מדי שנה גם מענק על שם רוס ווטזסטון, הקרוי על שמו של עורך מדור התיאטרון של העיתון לשעבר, בסכום של 2,000 דולר, הניתן לתיאטראות המטפחים מחזות חדשים ומקוריים.
יחסי החוץ של פפואה גינאה החדשה

מדיניות החוץ של פפואה גינאה החדשה משקפת קשרים הדוקים עם אוסטרליה ובעלות ברית אחרות עם מסורת של ברית ושיתוף פעולה, ויחסים עם מדינות שכנות. דעותיה הפוליטיות הבינלאומיות וכן דעותיה בנושאים כלכליים הם בדרך כלל מתונים. לפפואה בגינאה החדשה יש יחסים דיפלומטיים עם 56 מדינות.
פפואה גינאה החדשה שייכת למגוון רחב של ארגונים אזוריים, כולל הפורום לשיתוף פעולה כלכלי אסיה - האוקיינוס השקט (APEC) פורום; איגוד מדינות דרום-מזרח אסיה (פפואה גינאה החדשה היא משקיפה חברה של ASEAN); פורום דרום האוקיינוס השקט הוועדה; פורום איי האוקיינוס השקט; תוכנית אזורית סביבתיתי של קבוצת מלנזיה ודרום האוקיינוס השקט (SPREP).
פפואה גינאה החדשה היא מדינה חברה בחבר העמים מאז 1975, כאשר קיבלה את עצמאותה מאוסטרליה.

פפואה גינאה החדשה וחבר העמים

פפואה גינאה החדשה הייתה מדינה חברה של חבר העמים הבריטי מאז 1975, אז קיבלה עצמאות מאוסטרליה.
גשר צף

גשר צף או גשר פונטונים הוא גשר נייד הבנוי משורה של מצופים הנקראים פונטונים. מצופים אלה קשורים אחד לשני ומעוגנים לקרקעית ועליהם מונח הגשר, משטח ארוך המאפשר מעבר בין שתי הגדות. גשרים אלו הם לרוב ארעיים ומוקמים לצורך אזרחי או צבאי זמני, אך יש וגשרים מסוג זה נותרים במקומם למשך שנים רבות. גשר צף הוא פתרון הנדסי טוב למצב בו מסיבה זו או אחרת קשה לעגן גשר לאחת מגדות הנהר.
השימוש העיקרי בגשרי פונטונים הוא צבאי. יתרונם של גשרים אלו הוא בניידותם, בכך שהכוח הצולח יכול לשאת אותם עמו לקראת חציית הנהר הבאה, וביכולת להשמידם במהירות על מנת שלא ייפלו בידי האויב. במהלך השנים נעשה בגשרים אלו שימוש רב. במהלך מבצע אבירי לב במלחמת יום כיפור נעשה שימוש בגשר הגלילים לצליחת תעלת סואץ. גשר זה היה מעין גשר פונטונים, אלא שבניגוד לגשר פונטונים רגיל היה גשר הגלילים עשוי מראש כיחידה אחת והוכנס למים בשלמותו, ולא הורכב מסירות או מצופים סטטיים המורדים למים כל אחד בנפרד.  
במדינת וושינגטון קיים גשר מסוג זה על נהר וושינגטון המכונה SR 520 והוא כיום הארוך ביותר בעולם, 2,350 מטרים וברוחב של 35 מטרים. הגשר נחנך באפריל 2016 והחליף את הגשר הקודם שהיה בסמוך לו. הוא כולל 3 נתיבים לכל כיוון, וכן נתיב כפול להולכי רגל ורוכבי אופניים.
סאדיק אל-פיטורי

חיים אישיים

אל-פיטורי נולד בלוב וגדל בסטרטפורד שבאנגליה. אחיו של אל-פיטורי, חמאם, משחק באקדמית הנוער של ברנלי.

מנצ'סטר סיטי

לאחר שסיימו ללמוד, הצטרפו אל-פיטורי ושניים מחבריו למנצ'סטר סיטי, אך שוחררו ממנה במהרה. אל-פיטורי שיחק באקדמית הנוער של מנצ'סטר סיטי במשך שנה אחת. הוא תואר כשחקן פיזי מאוד, אך פחות טוב בהיבטים אחרים של המשחק.

סלפורד סיטי

בחודש דצמבר 2014 הצטרף אל-פיטורי לסלפורד סיטי. ב-3 בינואר 2015 ערך את הופעת הבכורה שלו במועדון במסגרת הליגה השביעית באנגליה, במשחק נגד קנדל טאון. מספר שבועות לפני המשחק פוטר המאמן פיל פאוור, ופיל נוויל ופול סקולס מונו למאמנים הזמניים של הקבוצה. המאמנים התרשמו מאוד מאל-פיטורי באימונים ובמשחק נגד קנדל טאון, והציעו למאמן קבוצת הנוער של מנצ'סטר יונייטד להחתים אותו.

מנצ'סטר יונייטד

בשל ההמלצות המאמנים, הוצעה לאל-פיטורי תקופת התרשמות של שבוע במנצ'סטר יונייטד. ב-30 בינואר 2015 חתם על חוזה לשנה וחצי במועדון.

המשך הקריירה

ב-2 בפברואר 2017 חתם בצ'סטרפיילד מהליגה השלישית. הוא ערך שתי הופעות ליגה בלבד בשורות המועדון ושוחרר בתום העונה, מספר חודשים אחר כך.
ב-29 ביולי 2017, לאחר ששוחרר מצ'סטרפילד, שב אל-פיטורי למולדתו, וחתם במדי אל אהלי טריפולי. לאחר מכן עבר לקבוצת פוליטכניקה יאשי מליגת העל הרומנית בכדורגל.

קריירה בינלאומית

ב-6 ביוני 2015 ערך אל-פיטורי את הופעת הבכורה שלו בנבחרת לוב במשחק ידידות נגד נבחרת מאלי. ב-12 ביוני 2015 ערך את הופעת הבכורה שלו בטורניר רשמי, כששיחק 90 דקות בהפסד 1-0 לנבחרת מרוקו במסגרת מוקדמות גביע אפריקה לאומות 2017.
אדריאן בנקס

ביוגרפיה

בנקס נולד בממפיס. הוא החל את דרכו בכדורסל המכללות במכללה הקהילתית של צפון-מערב מיסיסיפי, ואחרי שנתיים עבר לאוניברסיטת ארקנסו. הוא היה לשחקן השביעי בתולדות האוניברסיטה שקולע למעלה מ-1,000 נקודות. בצד זאת, היה מעורב בתקרית בה ירה באוויר במועדון לילה. בנקס טען כי מצא את האקדח וירה כדי לוודא שהוא ריק מכדורים. לא הוגש נגדו כתב אישום, אך הוא הושעה לתקופה ארוכה ממשחק.
לאחר סיום לימודיו ב-2008 החל לשחק בקבוצות אירופיות. הוא החל במועדון הבלגי וו וולבס ורווייר-פפינסטר, ולאחר עונה אחת עבר ללייז' באסקט, ששיחקה גם ביורוצ'לנג'. באותה עונה סיימה לייז' במקום הראשון בסיום משחקי הליגה הסדירה, אך בגמר הפלייאוף הפסידה לספירו שרלרואה, וכן זכתה בסופרקאפ הבלגי. בנקס היה למלך הסלים של היורוצ'לנג', עם 18 נקודות בממוצע למשחק.
בשנת 2010 הגיע בנקס לראשונה לישראל, והצטרף לאליצור עירוני נתניה, בליגת העל. בשנת 2011 ניצח בתחרות ההטבעות של משחק האולסטאר. באותה עונה היה שותף להפסד של נתניה בגמר גביע המדינה למכבי תל אביב, תוך שהוא קולע 22 בגמר. ובעונת 2011/2012 היה מלך הסלים של ליגת העל, עם 21.5 נקודות בממוצע למשחק.
ב-2012 הצטרף בנקס לפלקנסטרו וארזה מליגת העל האיטלקית. לאחר עונה אחת שב לישראל, להפועל גלבוע גליל, אך שוחרר ממנה לאחר שבועות ספורים, ובמשך מרבית העונה שיחק בווארזה. ב-2014 עבר בנקס לאבלינו, אף היא מהליגה האיטלקית, ובעונת 2015/2016 שיחק בקבוצה איטלקית שלישית, ניו באסקט ברינדיזי.
ב-2016 שב לישראל, והצטרף להפועל תל אביב. בנקס היה אחד השחקנים החשובים בקבוצה, וב-2018 הוביל את הקבוצה לחצי גמר הפיינל פור (בו הפסידה הקבוצה ליריבה העירונית - מכבי תל אביב), מה שעזר לבנקס לקטוף את תואר השחקן השישי בליגת העל.
ב-17 ביולי 2018, לאחר שנתיים במדי הפועל תל אביב, שב בנקס לקדנציה שנייה בקבוצתו ממנה הגיע להפועל תל אביב, ניו באסקט ברינדיזי בחוזה לשנתיים.

חייו האישיים

בנקס נשוי לרייצ'ל, בתו של איש העסקים היהודי-אמריקני דייוויד קולברן, שהיה בעבר בעליה של אליצור עירוני נתניה, וכיום מבעלי הפועל תל אביב. הוא אב לשני ילדים, אחד מנישואיו ואחד ממערכת יחסים קודמת.
עוצבת יפתח

הקמת החטיבה

החטיבה הוקמה כחטיבה 679 בדצמבר 1970 במחנה מנסורה ליד יקנעם כחטיבת מילואים משוריינת, עם טנקי צנטוריון בעלי מנועי בנזין (שוט מטאור). חיילי החטיבה היו בעיקר חיילים שהשתחררו משירות סדיר בחטיבה 188 וחטיבה 7, וכן לוחמי נח"ל (ברובם מישיבות הסדר) שהוסבו בסוף שירותם הסדיר לשריון. בדצמבר 1971 התקיים האימון הראשון של החטיבה במחנה צאלים. החטיבה הספיקה לקיים עוד אימון נוסף יחיד לפני פרוץ מלחמת יום הכיפורים.
בסביבות יולי 1973 עברה החטיבה למחנה הקבע שלה ביפתח, ליד ראש פינה. המחנה טרם חובר לרשת החשמל והתחמושת עבור הטנקים של החטיבה הייתה באופן זמני במחנה פילון הסמוך.

לאחר המלחמה

בשנים שלאחר המלחמה, עברה החטיבה תהליך שיקום והתארגנות מחדש. כמו כן שונה מספרה ל-434. בשנות ה-90 עברה החטיבה הסבה למרכבה סימן 3.

מלחמת לבנון השנייה

החטיבה בפיקוד גיל מעוז כללה 3 גדודים: גדוד 8108 בפיקוד זיו אבן-חן, גדוד 9232 בפיקוד בני צימרמן, וגדוד 8112 בפיקוד עמית חדד. החטיבה גויסה במהלך ה-4 באוגוסט 2006, במסגרת אוגדת נתיב האש בפיקוד ארז צוקרמן. ב-9 באוגוסט בשעות הערב נכנס גדוד זיו ללבנון, כשפניו למארג' עיון, ומתלווה אליו המח"ט גיל מעוז. עקב בעיות תיאום לא קיבל הגדוד לרשותו פלוגת חי"ר מחטיבה 724 השכנה כפי שתוכנן.
בכניסה למארג' עיון ספגו 2 טנקים מפלוגה ג' פגיעות מטילי נ"ט ומטעני חבלה. באותו זמן סבלו כמה מטנקי פלוגה ב' מתקלות טכניות עקב תנאי השטח הקשים. עקב כך החליט המג"ד להחזיר לארץ חלק מפלוגה ב' ולהחליפה בפלוגה א'. באופן תמוה יצאו עם הטנקים גם מ"פ ב' וסגנו, במקום להישאר עם הכוח מלפנים.
במהלך התנועה דרומה של פלוגה ב' נפל טנק הסמ"פ נפל לתעלה והיה צורך לחלצו. העיכוב שנגרם בשל מאמצי החילוץ וטעות בניווט הביאה להתגלות הכוח בשעות הבוקר של ה-10 באוגוסט לתצפיות של החזבאללה מאל חיאם. על הכוח נורה מטח טילי נ"ט שגרם להריגתו של לוחם אחד ולפציעתם של כמה לוחמים אחרים. המג"ד ירד מהעיירה יחד עם פלוגה ג' לסייע בחילוץ והורה לסמג"ד להישאר בעיירה עם פלוגה א'. עקב חוסר הבנה הצטרפו אף הם למאמץ החילוץ, וכך נותר בעיירה רק המח"ט גיל מעוז, עם טנק ונגמ"ש. 
בשעות הצהריים קיבל גדוד בני הוראה להיכנס ללבנון אך המג"ד בני צימרמן סירב להוביל את הגדוד, משום שחש כי אינו כשיר למשימה. מפקד האוגדה ארז צוקרמן הטיל את משימת הובלת הגדוד על המג"ד הקודם, והמג"ד בני עבר לכהן כאיש צוות חמישי בטנק המג"ד. הגדוד נכנס לאחר הצהריים לחלץ את הטנקים הפגועים מעמק עיון, אך תפקד בקושי. בליל ה-10 באוגוסט היה אמור גדוד עמית שעד אז פעל תחת פיקוד חטיבה 724 לחבור למח"ט. הגדוד נערך למשימה אך זו בוטלה, לאחר שבמטכ"ל הוחלט שתנועת טנקים נוספים עלולים להחריף את המשבר עם סוריה. לבסוף חולץ המח"ט על ידי כוח מחטיבה 724 השכנה. לאחר המלחמה הודח המג"ד בני צימרמן, ובינואר 2007 הוחלט לקצר את כהונת המח"ט גיל מעוז (צעד שהתפרש כהדחה).

החטיבה כיום

כיום מזוהה החטיבה עם משוחררי סדיר מחטיבה 188 ובשנים האחרונות היא "מאופיינת ברוב גדול של סטודנטים".
ביולי 2012 נערך טקס חנוכת מצפור ואתר מורשת בהר שיפון, הצופה לגזרת הלחימה הקשה של החטיבה במלחמת יום הכיפורים.
ב-2015 זכתה החטיבה בפרס הרמטכ"ל ליחידות מצטיינות.